Արման Դրմեյան

**Արման Էդվարդի Դրմեյան** (), հայ զինվորական գործիչ, հրետանավոր, Արցախի Հանրապետության Պաշտպանության բանակի սպայական կազմի զինծառայող, 44-օրյա պատերազմների մասնակից, ՀՀ զինված ուժերի փոխգնդապետ։ Հետմահու պարգևատրվել է Արցախի Հանրապետության «Մարտական խաչ» 2-րդ աստիճանի շքանշանով։

## Կենսագրություն
Արման Դրմեյանը ծնվել է 1980 թվականի դեկտեմբերի 17-ին Շիրակի մարզի Կամո գյուղում, Էդվարդ և Հասմիկ Դրմեյանների ընտանիքում։ Հայրը գյուղի դպրոցի տնօրենն էր, իսկ մայրը՝ բուժքույր։ Արման Դրմեյանի նախնիները արմատներով Արևմտյան Հայաստանի Մուշի գավառի Դրմետ գյուղից էին։ Այդ գյուղի անունով էլ հետագայում առաջացել է նրա Դրմեյան ազգանունը։ 1998 թվականին, բարձր առաջադիմությամբ ավարտել է Կամոյի միջնակարգ դպրոցը և ընդունվել Վազգեն Սարգսյանի անվան ռազմական ինստիտուտ։ 2002 թվականին ավարտելով ռազմական ինստիտուտը ստացել է հրետանային զորքերի լեյտենանտի կոչում և ծառայության է անցել Կարճաղբյուրի զորամասում՝ որպես դասակի հրամանատար։ Տիրապետել է անգլերեն, ռուսերեն և թուրքերեն լեզուներին։ Այնուհետև ծառայության է տեղափոխվել Սոթք և նշանակվել մարտկոցի հրամանատար։ Հետո ծառայել է Ճամբարակի, Վարդենիսի, Տավուշի, Վանաձորի և Երևանի զորամասերում։ Եղել է դիվիզիոնի շտաբի պետ։

2014 թվականի դրությամբ եղել է № զորամասի դիվիզիոնի հրամանատար։ 2014 թվականի սեպտեմբերին Քարվաճառում մասնակցում է 4-օրյա զորավարժությունների։ Զորավարժությունների ավարտից հետո լուր է տարածվում, որ ադրբեջանական երեք դիվերսանտներ մտել են Քարվաճառի տարածք, սպանել են տասնյոթամյա պատանու, սպայի, ապա ճանապարհին վիրավորել են մի կնոջ։ Արման Դրմեյանը և իրենց զորամասը ևս դուրս է գալիս դիվերսանտներին վնասազերծելու։ Նրանցից մեկին անցակետում են ոչնչացնում, իսկ մյուս երկուսը թաքնվել էին Քարվաճառի անտառներում։ Զորամիավորման համատեղ ուժերի շնորհիվ հաջողվում է հայտնաբերել երկու դիվերսանտներին։ Զորավարժությունները գերազանց անցկացնելու և դիվերսանտներին վնասազերծելու համար Դրմեյանին շնորհվեց «Մարտական ծառայության» մեդալ։ Նրան առաջարկվեց ծառայությունը շարունակել հյուսիս-արեւելյան զորամասերից մեկում և որպես լավագույն սպայի՝ նրա անունը գրանցվեց զորամասի «Պատվո գրքում»։

2018 թվականին սպայական ծառայության ժամկետը մոտենում է ավարտին, սակայն նա շարունակում է ուսումը Վազգեն Սարգսյանի անվան ռազմական համալսարանում և 2019 թվականին հաջողությամբ ավարտում է հրամատարաշտաբային դասընթացը՝ ստանալով «Միավորումների զորամասերի կառավարում» մասնագիտությամբ ռազմական կառավարման մագիստրոսի աստիճան։ Ապա ծառայության է անցել Արցախի Մարտակերտի շրջանի 5֊րդ պաշտպանական շրջանի զորամասում, որպես զորամասի հրամանատարի հրետանու գծով տեղակալ-հրետանու պետ։

## 44-օրյա պատերազմ

2020 թվականի սեպտեմբերի 27-ին Ադրբեջանը լայնածավալ հարձակվում է գործում Արցախի վրա։ Գլխավոր հարվածներից մեկը հասցնում է Մարտակերտի ուղղությամբ։ Պատերազմի առաջին ժամերից Արման Դրմեյանը մարտի մեջ է եղել և անմիջականորեն անցել է 5-րդ պաշտպանական շրջանի իրեն ենթակա հրետանային ստորաբաժանումների ղեկավարմանը։ Իր հրամանատարական դիտակետում նա ստանում էր ամբող մարտական տեղեկատվությունը, ճշգրիտ գնահատում և տալիս հստակ հրամաններ։ Նրա ղեկավարած հրետանին ադրբեջանական զինված ուժերին ծանր կորուստներ է հասցնում։ Հրամանատարական դիտակետում երկար ժամանակով չի մնացել ու հաճախակի իր ծառայողական մեքենայով մեկնել է այն վայրերը, որտեղ անմիջական մարտական գործողություններ էին վարվում։ Այնտեղ, որտեղ պատերազմում էին Արման Դրմեյանի հրետանավորները, ադրբեջանական զորքերը հսկայական կորուստներ է կրում, ինչի շնորհիվ հաջողվում է կասեցնել և հնարավորություն չտալ նրանց ճեղքելով հասնել Մարտակերտ։ Գնդապետ Արթուր Թորոսյանը հատնում է, որ «պատերազմից հետո հետախուզական տվյալների հայթհայթում է լինում ադրբեջանական զինված ուժերի կողմից, որտեղ նշված է եղել, որ տվյալ հատվածում իրենք մեծ կորուստներ են ունեցել և երկար ժամանակ ոչ մի հաջողություն չեն կարողացել արձանագրել՝ զուտ հրետանային ստորաբաժանումների կողմից ծանր կորուստներ կրելու պատճառով»։

Հոկտեմբերի 2-ին Արման Դրմեյանը փորձել է կապնվել 25-րդ կրակակետի հետ, սակայն արձագանք չի եղել։ Դադարի ժամանակ նստել է իր ծառայողական մեքենան ու իր ստեփանակերտցի նորակոչիկ վարորդ Էրիկ Հովսեփյանի հետ գնացել, հասել են դիրքեր, որպեսզի աջակցի իր զինվորներին։ Ադրբեջանական հրետակոծությունից կիսավեր դիրքերից մեկում մի զինվոր էր միայն մնացել։ Արման Դրմեյանը իր վարորդին խնդրել է մնալ այդ տղայի հետ, որ ինքը միայնակ գնա հարևանությամբ գտնվող դիրքը ստուգելու։ Վերջինս նրան մենակ չի թողել ու երկուսով են գնացել հրետակործված դիրքեր։ Վերադարձին թշնամու արկն ընկել է մեքենայի վրա։ Էրիկը մահացել է, վիրավոր Արման Դրմեյանին տեղափոխող շտապ օգնության մեքենան շուռ է եկել։ Մինչև նրան հիվանդանոց են հասցրել, նա արդեն մահացած է եղել։ Հրամանատարական կազմը որոշել է զինվորներից թաքուն պահել այս ծանր կորուստը։ Զոհվել է 2020 թվականի հոկտեմբերի 3-ին։

Ամուսնացած էր, ուներ երկու երեխա։

## Պարգևներ
Ծառայության ընթացքում արժանացել է բազմաթիվ մեդալների, պատվոգրերի, շնորհակալագրերի ու հուշանվերների։
* ՀՀ զինված ուժերի «Ծովակալ Հ.Ս.Իսակով» մեդալ, 2011 թվականի սեպտեմբերի 14։
* ՀՀ զինված ուժերի «ՀՀ ԶՈՒ 20 տարի» հոբելյանական մեդալ, 2011 թվականի դեկտեմբերի 24։
* ՀՀ զինված ուժեր «Անբասիր ծառայության համար» 1-ին աստիճանի մեդալ, 2013 թվականի հունվարի 25։
* «Մարտական ծառայության» մեդալ, «Հայաստանի Հանրապետության Անկախության տոնի առթիվ, ինչպես նաև զորքերի մարտական պատրաստվածության ապահովման, պետության սահմանները պաշտպանելիս ցուցաբերած ծառայությունների համար», 2014 թվականի սեպտեմբերի 13։
* «Մարտական պատրաստականության ու պատրաստության բարձր ցուցանիշների համար»՝ զորամասի հրամանատարի 2014 թվականի դեկտեմբերի 24֊ի հրամանով արժանացել է «Զորամասի պատվո գրքում զինծառայողի լուսանկարի զետեղում և անվան, հայրանվան, ազգանվան գրառում» կարգապահական խրախուսանքին։
* ՀՀ զինված ուժերի «Վազգեն Սարգսյան» մեդալ, 2015 թվականի սեպտեմբերի 2։
* ՀՀ զինված ուժեր «Անբասիր ծառայության համար» 2-րդ աստիճանի մեդալ, 2018 թվականի հունիսի 2։
Հետմահու 2021 թվականին պարգևատրվել է․
* Արցախի Հանրապետության «Մարտական խաչ» 2-րդ աստիճանի շքանշանով։

## Ծանոթագրություններ

Կատեգորիա:44-օրյա պատերազմի մասնակիցներ հայկական կողմից
Կատեգորիա:ՀՀ զինված ուժերի փոխգնդապետներ